AaBs nuværende højre back Henrik Dalsgaard er omskolet til backen. Og i den proces har især Kasper Bøgelunds rutine været vigtig, vurderer Henrik Dalsgaard selv.

Den tidligere kantspiller Henrik Dalsgaard har på det seneste ageret på højrebacken, hvor han især er kendt for sine offensive kvaliteter. Men ifølge hovedpersonen selv er han også blevet bedre rent defensivt - og det skyldes især den tidligere faste højreback Kasper Bøgelund. - Bøgelund har næsten lært mig alt, hvad jeg ved om det defensive arbejde, så han har været en gigantisk hjælp for mig. Efter kampene jubler han næsten lige så meget som mig, hvis jeg har præsteret godt, hvilket viser, at han er en fantastisk person, siger Henrik Dalsgaard ifølge MetroXpress. Det forventes, at Henrik Dalsgaard starter inde mod SønderjyskE i morgendagens kamp.